b"\n_START_ARTICLE_\nI'm a Slave 4 U\n_START_SECTION_\nOzadje in sestava\n_START_PARAGRAPH_\nPesem\xc2\xa0\xc2\xbbI'm a Slave 4 U\xc2\xab\xc2\xa0sta napisala in producirala Pharrell Williams ter Chad Hugo, ki sta bolje poznana pod skupnim imenom The Neptunes, in sta z Britney Spears \xc5\xbee sodelovala pri pesmi\xc2\xa0\xc2\xbbBoys\xc2\xab, prav tako z njenega tretjega glasbenega albuma, Britney. Pesem sta posnela Andrew Cleman v studiu Master Sound na Virginia Beachu, Virginia in Brian Garten v studiu Right Track v New York Cityju. Avdio re\xc5\xbeijo sta opravila Ryan Smith in Tim Roberts. Potem, ko je Britney Spears prvi\xc4\x8d prebrala besedilo, je menila, da pesem\xc2\xa0\xc2\xbbgovori o meni, saj si \xc5\xbeelim samo oditi ven in pozabiti, kdo sem ter samo plesati in se zabavati. To sem trenutno jaz. Obo\xc5\xbeujem svoje delo, hkrati pa obo\xc5\xbeujem zabavo.\xc2\xab V ozadje R&B pesmi so vklju\xc4\x8deni stokajo\xc4\x8di vokali in praskanje. Glasbo v pesmi so ve\xc4\x8dkrat primerjali z glasbo pesmi\xc2\xa0\xc2\xbbNasty Girl\xc2\xab\xc2\xa0glasbene skupine Vanity 6, izdane leta 1982._NEWLINE_Pesem\xc2\xa0\xc2\xbbI'm a Slave 4 U\xc2\xab\xc2\xa0so kot glavni singl z albuma izdali v razli\xc4\x8dnih formatih. Na radijskih postajah so jo predvajali \xc5\xa1e pred uradnim izzidom 24. septembra 2001. 15. in 23. oktobra 2001 je bila pesem tudi fizi\xc4\x8dno na voljo v Evropi in Zdru\xc5\xbeenem kraljestvu. Zgo\xc5\xa1\xc4\x8denka s singlom je vklju\xc4\x8devala originalno in in\xc5\xa1trumentalno verzijo pesmi ter na B-strani pesem\xc2\xa0\xc2\xbbIntimidated\xc2\xab, ki pa je bila tudi del soundtracka za film Jimmy Neutron. Poleg tega so 30. oktobra 2001 v Zdru\xc5\xbeenih dr\xc5\xbeavah Amerike izdali gramofonsko plo\xc5\xa1\xc4\x8do s \xc5\xa1tirimi pesmimi, vklju\xc4\x8dno z remixi Thunderpussa in Miguela Migsa. Uradni remix pesmi je posnel tudi Dave Aud\xc3\xa9. Remix so kasneje objavili na kompilaciji z remixi Britney Spears, B in the Mix: The Remixes. Svojo verzijo pesmi je posnela tudi igralska zasedba televizijske serije Glee, natan\xc4\x8dneje Heather Morris kot Brittany Pierce za epizodo, posve\xc4\x8deno Britney Spears, naslovljeno kot\xc2\xa0\xc2\xbbBritney/Brittany\xc2\xab, izdano 28. septembra 2010.\n_START_SECTION_\nSprejem kritikov\n_START_PARAGRAPH_\nPesmi so glasbeni kritiki dodeljevali me\xc5\xa1ane do pozitivne ocene. Novinar revije NME je, na primer, napisal, da je\xc2\xa0\xc2\xbbpesem zabavna na na\xc4\x8din, kot ji ga je namenil Bog\xe2\x80\x94hipnoti\xc4\x8dna, vztrajna, skrivnostna, sugestivna\xe2\x80\x94 in \xc4\x8de bi bil Prince devetnajstletna biv\xc5\xa1a Disneyjeva zvezda in devi\xc4\x8dnik, bi bil lahko ponosen, da je nastopil s tak\xc5\xa1no pesmijo.\xc2\xab Novinarja z revije Rolling Stone in spletne strani Allmusic sta se strinjala, da je pesem\xc2\xa0\xc2\xbbI'm a Slave 4 U\xc2\xab\xc2\xa0korak proti bolj zrelim delom. Videospot pesmi se pri\xc4\x8dne z Britney v dveh razli\xc4\x8dnih verzijah in to je bil prvi videospot, v katerem je pokazala svojo bolj zapeljivo plat. \xc4\x8ceprav je singl na ameri\xc5\xa1ki glasbeni lestvici zasedel \xc5\xa1ele sedemindvajseto mesto, ga njeni obo\xc5\xbeevalci velikokrat obravnavajo kot njen najbolj\xc5\xa1i singl. Kakorkoli \xc5\xbee, nekateri glasbeni kritiki nad pesmijo niso bili tako navdu\xc5\xa1eni, Stephanie McGrath s spletne strani All Pop je, na primer, napisala, da je pesem\xc2\xa0\xc2\xbbI'm a Slave 4 U\xc2\xab\xc2\xa0\xc2\xbbvelikanski korak od teen pop glasbe, s katero je zaslovela\xc2\xab\xc2\xa0in da je bil njen\xc2\xa0\xc2\xbbnamen opustiti podobo nedol\xc5\xbene najstnice s kitkami in \xc4\x8dopki\xc2\xab, da se pesem\xc2\xa0\xc2\xbbni ujemala z njenim slogom, vokali so bili prisiljeni in opona\xc5\xa1anje Janet Jackson je bilo nenaravno.\xc2\xab Bill Lamb s spletne strani About.com je pesmi dodelil deveto mesto na svojem seznamu desetih najbolj\xc5\xa1ih pesmi Britney Spears, kar je utemeljil z besedami:\xc2\xa0\xc2\xbbKo je singl iz\xc5\xa1el preko njenega tretjega glasbenega albuma, je bilo o\xc4\x8ditno, da Britney Spears odra\xc5\xa1\xc4\x8da. Ta pesem je radikalni prehod od 'ne tako nedol\xc5\xbene' \xc5\xa1estnajstletne \xc5\xa1olarke z Britneyjinega prvega albuma. Privla\xc4\x8dnost se je prikradla v stil Britney Spears.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbI'm a Slave 4 U\xc2\xab\xc2\xa0je zasedla sedemindvajseto mesto na lestvici Billboard Hot 100, s \xc4\x8dimer je postala prvi glavni singl Britney Spears, ki na ameri\xc5\xa1ki glasbeni lestvici ni zasedel enega izmed prvih desetih mest. Pesem je zasedla tudi eno izmed prvih trideset mest na lestvici Billboard Hot 100 Airplay, vendar \xc5\xa1ele triinsedemdeseto mesto na lestvici Billboard Hot 100 Singles Sales. Singl se je slabo prodajal predvsem zato, ker so ga izdali na gramofonski plo\xc5\xa1\xc4\x8di in ne preko zgo\xc5\xa1\xc4\x8denke. Pesem\xc2\xa0\xc2\xbbI'm a Slave 4 U\xc2\xab\xc2\xa0je, ko je zasedla \xc4\x8detrto mesto na lestvici Hot Dance Club Play, postala prva dance uspe\xc5\xa1nica Britney Spears. Postala je tudi njena prva in zaenkrat \xc5\xa1e edina pesem, ki se je uvrstila na lestvico Hot R&B/Hip-Hop Songs, kjer je zasedla petinosemdeseto mesto. V Evropi je bila pesem\xc2\xa0\xc2\xbbI'm a Slave 4 U\xc2\xab\xc2\xa0veliko bolj uspe\xc5\xa1na, saj je zasedla eno izmed prvih desetih mest na vseh glasbenih lestvicah, na katere se je uvrstila, vklju\xc4\x8dno z nem\xc5\xa1ko in francosko. V Franciji je pesem prejela srebrno certifikacijo s strani organizacije Syndicat National de l'\xc3\x89dition Phonographique za ve\xc4\x8d kot 125.000 prodanih kopij izvodov. Pesem je dva tedna pre\xc5\xbeivela na petem mestu lestvice European Hot 100 Singles. Singl\xc2\xa0\xc2\xbbI'm a Slave 4 U\xc2\xab\xc2\xa0je zasedel \xc4\x8detrto mesto na britanski lestvici, kjer je med prvimi petinsedemdesetimi pesmimi ostal \xc5\xa1e \xc5\xa1tirinajst tednov in prodal 150.000 izvodov. Pesem je debitirala na sedmem mestu na avstralski lestvici in kljub temu, da je tam ostala le osem tednov, je pesem prejela zlato certifikacijo s strani organizacije Australian Recording Industry Association za 35.000 prodanih kopij. Na novozelandski glasbeni lestvici je pesem\xc2\xa0\xc2\xbbI'm a Slave 4 U\xc2\xab\xc2\xa04. novembra 2001 debitirala na \xc5\xa1estin\xc5\xa1tiridesetem mestu ter nazadnje zasedla trinajsto mesto. Na tej lestvici je pesem ostala le \xc5\xa1est tednov.\n_START_SECTION_\nVideospot\n_START_PARAGRAPH_\nVideospot za pesem\xc2\xa0\xc2\xbbI'm a Slave 4 U\xc2\xab\xc2\xa0je bil posnet v Universal Cityju, Kalifornija med praznikom dela. Re\xc5\xbeiral ga je Francis Lawrence in naj bi bil eden izmed njenih najbolj drznih videospotov. Videospot se je premierno predvajal v MTV-jevi oddaji Making the Video 24. septembra 2001 ob petih popoldne, istega dne, kot je pesem uradno iz\xc5\xa1la na ameri\xc5\xa1kih radijskih postajah, dva dneva kasneje pa je \xc5\xbee postal najve\xc4\x8dkrat predvajani videospot v oddaji Total Request Live. Koreografijo za videospot je sestavil plesalec iz Puerta Rica, Mayte Garcia, ki je Britney Spears za videospot nau\xc4\x8dil trebu\xc5\xa1nega plesa. V videospotu Britney Spears in petnajst plesalcev ple\xc5\xa1ejo na isto koreografijo, nato pa se prika\xc5\xbee samo pevka na balkonu, kjer opazuje avtomobile v daljavi. Britney Spears je prikazana kot su\xc5\xbenja glasbe, na katero ple\xc5\xa1e cel dan, vse dokler ni skupaj s plesalci \xc4\x8disto prepotena in dehidrirana, zaradi \xc4\x8desar so prisiljeni iskati vodo. Preko DVD-ja Greatest Hits: My Prerogative so 9. novembra 2004 izdali \xc5\xa1e dve alternativni verziji videospota. Videospot je bil leta 2002 nominiran za tri nagrade MTV Video Music Awards, in sicer v kategorijah za\xc2\xa0\xc2\xbbnajbolj\xc5\xa1i \xc5\xbeenski videospot\xc2\xab,\xc2\xa0\xc2\xbbnajbolj\xc5\xa1i dance videospot\xc2\xab\xc2\xa0in\xc2\xa0\xc2\xbbnajbolj\xc5\xa1o koreografijo\xc2\xab. Poleg tega je videospot za pesem\xc2\xa0\xc2\xbbI'm a Slave 4 U\xc2\xab\xc2\xa0zasedel prvo mesto na seznamu\xc2\xa0\xc2\xbb50 najprivla\xc4\x8dnej\xc5\xa1ih videospotov vseh \xc4\x8dasov\xc2\xab, ki ga je leta 2007 objavil kanadski glasbeni kanal MuchMusic. Izdali so tudi uradni videospot za vokalni remix Miguela Migsa. Poleg tega so posneli \xc5\xa1e videospot za dva remixa, in sicer za Thunderpussov klubski remix in Thunderpussov tema\xc4\x8dni remix. Skoraj deset let kasneje, leta 2011, so videospot ve\xc4\x8dkrat primerjali z videospotom za pesem\xc2\xa0\xc2\xbbTill The World Ends\xc2\xab, predvsem zaradi \xc5\xa1tevilnih plesnih scen s prepotenimi plesalci.\n_START_SECTION_\nNastopi v \xc5\xbeivo\n_START_PARAGRAPH_\nBritney Spears je s pesmijo\xc2\xa0\xc2\xbbI'm a Slave 4 U\xc2\xab\xc2\xa0v javnosti prvi\xc4\x8d nastopila na podelitvi nagrad MTV Video Music Awards leta 2001 v metropolitanski operni hi\xc5\xa1i v New York Cityju 6. septembra leta 2001. Poleg plesanja zelo pomanjkljivo oble\xc4\x8dene pevke so si nastop po vsej verjetnosti najbolje zapomnili, ker so bile vanj vklju\xc4\x8dene \xc5\xa1tevilne eksoti\xc4\x8dne \xc5\xbeivali, vklju\xc4\x8dno z belim tigrom in \xc5\xbeivim albino burme\xc5\xa1kim pitonom, ki je bil ve\xc4\x8dji del nastopa na ramenih Britney Spears, kar je kasneje postala ena izmed njenih najbolj ikonskih podob. Organizacija PETA je zaradi tega zelo skritizirala nastop, saj naj bi z njim kr\xc5\xa1ili pravice \xc5\xbeivali. Avgusta 2008 je MTV Network nastop ozna\xc4\x8dil za enega izmed najbolj nepozabnih trenutkov v zgodovini podelitev nagrad MTV VMA. Sicer je Britney Spears pesem \xc5\xa1e ve\xc4\x8dkrat izvedla na televiziji, v sklopu promocije albuma Britney. 11. oktobra 2001 jo je izvedla v oddaji The Tonight Show with Jay Leno, 5. novembra v oddaji The Rosie O'Donnell Show in 6. novembra v oddaji Late Show With David Letterman. Mesec dni kasneje, 4. decembra, je Britney Spears otvorila podelitev nagrad Billboard Music Awards v Las Vegasu z izvedbijo pesmi na odru znotraj vodnjaka v hotelu Bellagio. Pesem je izvedla tudi v nakupovalnem centru National Mall v Washingtonu, D.C., ko je otvorila za\xc4\x8detek sezone NFL leta 2003. Britney Spears je s pesmijo nastopila tudi na svojih zadnjih \xc5\xa1tirih svetovnih turnejah, Dream Within a Dream, The Onyx Hotel, The Circus Starring Britney Spears in The Femme Fatale Tour."